Document ID: 31994L0002

Komisjoni direktiiv 94/2/EÜ,
21. jaanuar 1994,
millega rakendatakse nõukogu direktiivi 92/75/EMÜ kodumajapidamises kasutatavate elektriliste külmikute, sügavkülmikute ja nende kombinatsioonide energiamärgistuse puhul
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. septembri 1992. aasta direktiivi 92/75/EMÜ kodumasinate energia ja muude ressursside tarbimise näitamise kohta märgistuses ja ühtses tootekirjelduses, [1] eriti selle artikleid 9 ja 12,
ning arvestades, et:
vastavalt direktiivile 92/75/EMÜ peab komisjon võtma vastu kodumasinaid, sealhulgas külmikuid, sügavkülmikuid ja nende kombinatsioone käsitleva rakendusdirektiivi;
külmikute ja sügavkülmikute kasutatav elekter moodustab olulise osa ühenduse kogu energiavajadusest; kõnealuste seadmete energiatarbimist on võimalik oluliselt vähendada;
CENi (Euroopa Standardikomitee) standard EN 153 näeb ette meetodi külmikute, sügavkülmikute ja nende kombinatsioonide energiatarbimise mõõtmiseks;
ühendus, kinnitades oma huvi rahvusvahelise standardimissüsteemi vastu, millega on võimalik kehtestada niisuguseid standardeid, mida tegelikult kasutavad kõik rahvusvahelised kaubanduspartnerid ning mis vastab ühenduse poliitika nõuetele, kutsub Euroopa standardiorganisatsioone jätkama koostööd rahvusvaheliste standardiorganisatsioonidega;
Euroopa Standardikomiteed ja Euroopa Elektrotehnika Standardikomiteed (Cenelec) on tunnustatud asutustena, kes on pädevad võtma vastu ühtlustatud standardeid kooskõlas komisjoni ja nende kahe asutuse vahelist koostööd käsitlevate 13. novembril 1984 allakirjutatud üldsuunistega; käesoleva direktiivi kohaldamisel on ühtlustatud standard tehniline spetsifikatsioon(Euroopa standard või ühtlustamisdokument), mille CEN või Cenelec on vastu võtnud komisjoni volituse alusel vastavalt nõukogu 28. märtsi 1983. aasta direktiivi 83/189/EMÜ sätetele, milles on sätestatud tehnilistest standarditest ja eeskirjadest teatamise kord [2] ja mida on viimati muudetud komisjoni direktiiviga 92/400/EMÜ, [3] ning kooskõlas eespool nimetatud üldsuunistega;
käesoleva direktiiviga ettenähtud meetmed on kooskõlas direktiivi 92/75/EMÜ artikli 10 kohaselt asutatud komitee arvamusega,
ON VÕTNUD VASTU KÄESOLEVA DIREKTIIVI:
Artikkel 1
1. Käesolevat direktiivi kohaldatakse kodumajapidamistes kasutatavate elektriliste külmikute, külmutatud toiduainete hoiukappide, toiduainete hoidmiseks mõeldud sügavkülmikute ja nende kombinatsioonide suhtes. Välja on jäetud ka muid energiaallikaid (näiteks akusid) kasutavad seadmed.
2. Käesoleva direktiivi kohaselt nõutavat teavet mõõdetakse vastavalt 1990. aasta mai standardile EN 153 või niisugustele ühtlustatud standarditele, mille viitenumbrid on avaldatud Euroopa Ühenduste Teatajas ja mille jaoks ülevõetud siseriiklike standardite viitenumbrid on liikmesriigid avaldanud. Mürataset puudutavat teavet mõõdetakse vastavalt nõukogu direktiivile 86/594/EMÜ, [4] kui see on asjakohane.
3. Lõikes 2 nimetatud ühtlustatud standardid töötatakse välja komisjoni volitusel kooskõlas direktiiviga 83/189/EMÜ.
4. Mõistetel "vahendaja", "tarnija", "tootekirjeldus" ja "lisaandmed" on direktiivi 92/75/EMÜ artikli 1 lõikega 4 sätestatud tähendused.
Artikkel 2
1. Direktiivi 92/75/EMÜ artikli 2 lõikes 3 nimetatud tehniline dokumentatsioon sisaldab järgmisi andmeid:
- tarnija nimi ja aadress,
- seadme identifitseerimiseks piisav üldkirjeldus,
- teave (sh asjakohased joonised) mudeli konstruktsiooni peamiste tehniliste parameetrite ja eelkõige energiatarbimist oluliselt mõjutavate elementide kohta,
- käesoleva direktiivi artikli 1 lõikes 2 nimetatud standardite kohaselt teostatud asjakohaste mõõtmiskatsete protokollid,
- olemasolu korral kasutusjuhendid.
2. Käesoleva direktiiviga hõlmatavad seadmed jagatakse IV lisaga kehtestatud "kategooriatesse".
3. Direktiivi 92/75/EMÜ artikli 2 lõikes 1 nimetatud märgistus on määratletud käesoleva direktiivi I lisas. Märgistus paigutatakse seadme esi- või ülaosa välispinnale selliselt, et see oleks selgelt nähtav ega oleks varjatud.
4. Direktiivi 92/75/EMÜ artikli 2 lõike 1 kolmandas taandes nimetatud tootekirjelduse sisu ja vorm on määratletud käesoleva direktiivi II lisaga.
5. Direktiivi 92/75/EMÜ artikliga 5 hõlmatud asjaolude korral ja kui müügi-, rendi- või liisingupakkumine tehakse trükitud teatise (näiteks postimüügikataloogi) kaudu, peab nimetatud trükitud teatis sisaldama kõiki käesoleva direktiivi III lisas täpsustatud andmeid.
6. Seadme energiatõhususe klass määratletakse vastavalt V lisaga täpsustatule.
Artikkel 3
Liikmesriigid rakendavad kõiki vajalikke meetmeid tagamaks, et kõik nende territooriumil asutatud tarnijad ja vahendajad täidavad käesolevast direktiivist tulenevaid kohustusi.
Artikkel 4
1. Liikmesriigid võtavad vastu ja avaldavad käesoleva direktiivi täitmiseks vajalikud normid 31. detsembriks 1994. Liikmesriigid teatavad neist viivitamatult komisjonile. Liikmesriigid kohaldavad nimetatud norme alates 1. jaanuarist 1995.
Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 5
Käesolev direktiiv jõustub 20. päeval pärast selle avaldamist Euroopa Ühenduste Teatajas.
Artikkel 6
Käesolev direktiiv on adresseeritud liikmesriikidele.
Brüssel, 21. jaanuar 1994

Labels: 1
14
20
7
3